**PRIPREMA NASTAVNE JEDINICE**

**Predmet: Hrvatski jezik, Zdenka Blaslov, prof. savjetnik**

**Predmetno područje/područja**: gramatika, SINTAKSA, gramatičko ustrojstvo rečenice (predikat, objekt, priložne oznake, subjekt, atribut, apozicija) (4 školska sata)

**Ishodi učenja**:

* Učenici će definirati rečenicu kao sintaktičku jedinicu i njezine samostalne i nesamostalne članove.
* Označit će, u analizi rečenice, sve njezine članove i imenovati ih
* Proširit će jednostavnu rečenicu dodavanjem ostalih članova.
* Usporedi će objekte s i bez prijedloga
* Usporedit će rečenice samo s izrečenim subjektom i predikatom i rečenice s dodatcima subjektu predikatu
* Formulirat će pravilo o mjestu predikata u ustroju rečenice.

**Literatura za učenike**: udžbenik iz jezika, radni materijali, Memento hrvatskog jezika -gramatika

**Literatura na nastavnike**: Hrvatska gramatika (Zavod za Hrvatski jezik)

|  |  |  |
| --- | --- | --- |
| **Faze nastavnoga sata/sati, trajanje i nastavni sadržaji** | **Aktivnosti učenika** | **Nastavni oblici, metode i metodički postupci** |
| 1. **EVOKACIJA (uvod)**  * motivacija: napisat ću na ploči jedan glagol (u određenom licu), označiti ga kao predikat i uz pomoć učenika utvrditi kako se riječi uvrštavaju u rečenicu točnije tko kome otvara mjesto * kada utvrdimo da su dijelovi rečeničnog ustroja subjekt, predikat, atribut, apozicija, objekt, priložne oznake, reći ću učenicima kako ćemo pomoću metode slagalica obraditi gramatičko ustrojstvo rečenice (učenicima je rečeno da na taj sat donesu Gramatiku hrvatskog jezika ili Memento hrvatskog jezika) * učenici će dobiti i radne materijale * s obzirom da je učenicima poznata metoda Slagalica skupine ćemo odrediti putem mjeseca rođenja ili najdražeg voća   **II. RAZUMIJEVANJE ZNAČENJA (razrada)**   * formirali smo matične skupine: predikat, objekt, priložne oznake, subjekt, atribut, apozicija (broj članova u grupi ovisi o broju učenika u razredu) * svaki je učenik, određen po skupini dobio i radni listić sa svojim članom gramatičkog ustrojstva * nakon 45 minuta grupnog rada gdje je svaki od učenika trebao odraditi svoj dio zadatka, učenici se spremaju za prezentiranje članova gramatičkog ustroja rečenice * za rad su dobili 10 minuta kako bi se dogovorili za način prezentiranja * svaka skupina iznosi svoju prezentaciju * u ovoj metodi je vrlo važna suradnja učenika * učenici će dobiti pojedinačnu ocjenu nakon prezentiranja svog člana, ali i kao cjelokupna skupina   **III. REFLEKSIJA (zaključak)**   * razgovor i komentari na odrađeni rad * rješavanje zadataka (vježba) | * slušanje * čitanje * pisanje * zaključivanje * analiziranje | * frontalni * individualni rad * skupni rad * slagalica * čitanje i rad na tekstu * pisanje * izlaganje |

**Plan/planovi prijenosnika** (školske ploče i/ili računalne prezentacije):

**Računalna prezentacija:**

**GRAMATIČKO USTROJSTVO REČENICE: PREDIKAT, OBJEKT, PRILOŽNA OZNAKA**

**PREDIKAT**

Predikat ili prirok (lat. praedicatum –ono što se o kome govori)

*Marko je napisao pismo svojoj djevojci Vesni.*

* Potcrtaj riječi koje govore što je Marko uradio.
* Odredi koja je to vrsta riječi.
* Odredi njihovu službu u rečenici s obzirom na gramatičko ustrojstvo.
* Izgovori rečenicu bez glagola. Primjećuješ li što nedostaje na obavijesnoj razini u rečenici.

|  |  |
| --- | --- |
| bez predikata | S predikatom |
| Marko pismo svojoj djevojci Vesni | Marko je napisao pismo svojoj djevojci Vesni |

PREDIKAT: je srce rečenice, temeljni dio gramatičkog ustrojstva. Predikat nije ovisan ni o jednom dijelu rečeničnog ustroja, već sam sebi otvara mjesto. Predikat ostalim dijelovima rečenice otvara mjesto.

**1. Gramatika obilježja predikata**

Marko je napisao pismo svojoj djevojci Vesni.

je napisao

1. lice- treće
2. broj – jednina
3. vrijeme- perfekt
4. vid - svršeni

= gramatička obilježja predikata

**2. Vrste predikata**

Predikat može biti glagolski i imenski

1. **glagolski predikat** – izrečen glagolom u jednostavnim i složenim vremenima te glagolskim načinima.

Marko je pojeo jabuku.

Stigla je zima. Bijahu ono sretni dani.

**NAPOMENA:** Predikat se može sastojati i od dva različita glagola-glagola koji sam za sebe nema potpuno značenje i glagola u infinitivu koji dopunjuje glagol**.**

Svi moraju znati tečno govoriti francuski jezik**.**

1. **imenski predikat –** je predikat koji se sastoji od glagola BITI + neko ime, a to imemože biti zamjenica, imenica, pridjev, broj, prilog
2. Marija je pjevačica(je + imenica)
3. Marko je dobar. (je + pridjev)
4. Marko je dobar učenik (je+ pridjev+ imenica)
5. Knjiga je njegova (je+ zamjenica)
6. Marku je bilo hladno (je bilo+ prilog)
7. Marija je bila prva (je bila + broj)

NAPOMENA: glagol BITI ne zahtjeva dopunu imenskih riječi jedino u značenju boraviti i postojati. U takvom značenju glagol biti je glagolski predikat. Npr. Mate *je* u kući (boravi)

NAPOMENA: kada je predikat izrečen glagolskim prilogom onda se naziva **predikatni proširak .** Npr. Prolazeći ulicom, uvijek se osvrćemo i lijevo i desno.

**OBJEKT**

lat.objectum – ono što je izloženo

Nogomet je jedini sport koji danas ima gotovo jednaku **popularnost** na svim kontinentima... Danas se već razmišlja i o **loptama** koje bi u sebi imale ugrađene **mikrofone**...mogli čuti **udarce**. (Drvo znanja)

|  |  |  |
| --- | --- | --- |
| **glagol u službi predikata** | **pitanje** | **objekt** |
| ima | što? | popularnost |
| se razmišlja | o čemu? | o loptama |
| bi imale | što? | mikrofone |
| čuti | što? | udarce |

* Objektu (predmetu radnje) u rečenici mjesto otvara predikat.
* Objekt je predmet radnje
* Objekt može biti u svim kosim (zavisnim) padežima (genitiv, dativ, akuzativ, lokativ , instrumental)
* Objekt se izriče imenskim riječima (imenica, zamjenica)

Marko pojede jabuku...

/ \

prema glagolu **objekt u akuzativu zove se bliži, direktni ili izravni objekt**

postavljamo padežno

pitanje: pojede koga? Ili što?

* Ako je glagol koji objektu otvara mjesto prijelazni, onda je objekt u akuzativu i naziva se pravim ili izravnim objektom.
* Osim u akuzativu bliži objekt može biti i u genitivu:

Nisam kupila kruha. (genitiv) Imenica kruha stoji uz niječni oblik glagola i može se zamijeniti akuzativom (nisam kupila kruh), a da se značenje ne promijeni. Takav se genitiv zove SLAVENSKI GENITIV.

Ponudi mu sira. Popij soka. (objekt u genitivu- znači dio cjeline, krišku; čašu soka). Takav

objekt naziva se **partitivni genitiv.**

**\* Pogledaj objekt u ovim rečenicama**

* 1. Zvijezde nalikuju iskricama. (dativ)
  2. Otac zatrese glavom (instrumental)

Objekt izrečen u ostalim kosim padežima naziva se neizravnim objektom i veže se za neprijelazne glagole. Može biti **neizravni besprijedložni objekt** (kao u navedenim rečenicama)

ili **neizravni prijedložni objekt** u sljedećim rečenicama:

Dođi k meni. (dativ)

Odustala je od čitanja. (genitiv)

\* U rečenici može biti više objekata izravnih ili neizravnih npr. Donijeli su **mu** samo **jabuke.**

**PRILOŽNE (ADVERBNA) OZNAKE**

* Priložna oznaka član je rečeničnog ustroja kojom se izriču različite okolnosti vršenja glagolske radnje. Mjesto joj u rečenici otvara predikat

**Želim putovati = kada? gdje? zašto? radi čega? kako?...**

**Vrste priložnih oznaka:**

|  |  |  |  |
| --- | --- | --- | --- |
| **VRSTA PRILOŽNE OZNAKE** | **ZNAČENJE** | **PITANJE NA KOJE ODGOVARA** | **PRIMJER** |
| Priložne oznake mjesta | Izriče mjesto vršenja glagolske radnje | gdje? kamo? kuda? odakle? dokle? | Ušli su u školu:  Došli su iz grada. |
| Priložne oznake vremena | Izriče vremena vršenja glagolske radnje | kada? otkada? dokada? | Sutra ćemo ići u kino. Izgubila je ključ sinoć**.** |
| Priložne oznake uzroka | Izriče uzrok vršenja glagolske radnje | zbog čega**?** zašto**?** | Ništa se ne vidi od magle. Nasmijala se od sreće. |
| Priložne oznake načina | Izriče način vršenja glagolske radnje | kako? na koji način? | Tiho mi šapuće jesen. Otišli su bez buke: |
| Priložne oznake pogodbe | Izriče pogodbu (uvjet) vršenja glagolske radnje | pod kojim uvjetom? | Uz malo sreće osvojit će nagradu. |
| Priložne oznake namjere | Izriče namjeru vršenja glagolske radnje | radi čega? s kojom namjerom? | Čitam iz zadovoljstva. Igram nogomet radi dobre kondicije. |
| Priložne oznake društva | Izriče društvo vršenja glagolske radnje | s kim? (u društvu) | Idem s Marijom u kino |
| Priložna oznaka sredstva | Izriče sredstvo vršenja glagolske radnje | s čime? | Dolazim autobusom u školu. |
| Priložne oznake posljedice | Izriče posljedicu vršenja glagolske radnje | što je posljedica glagolske radnje? | Plesala sam do iznemoglosti. Smijali smo se do boli. |
| Priložne oznake količine | Izriče količinu vršenja glagolske radnje | koliko? koliko puta? | Dvaput sam odlazila kod njih. |

**Napomena1:** pitanja koja postavljamo uz priložnu oznaku nisu padežna pitanja.

Želim putovati. (u koga?, što?) = nepravilno

Želim putovati (kamo?) = pravilno

**Napomena 2:** Načelno, broj i vrsta priložnih oznaka nisu ograničeni: može ih biti onoliko koliko ima informacija o okolnostima u kojima se odvija radnja.

**GRAMATIČKO USTROJSTVO REČENICE: SUBJEKT, ATRIBUT, APOZICIJA**

**SUBJEKT**

Subjekt ili Podmet (lat. subjectum- ono što leži pod čime)

Nikola Tesla piše o svom djetinjstvu.

Tko? ili što? je vršitelj radnje?

\*Subjekt je član rečeničnog ustroja koji označava vršitelja radnje (za živo) i predmet (za neživo) o kojem se govori.

\* Subjekt je uvijek u nominativu. U rečenicu se uvrštava po sročnosti s predikatom, koji mu otvara mjesto.

SUBJEKT po vrsti riječi:

* imenica (najčešće): Ivan je otišao u kino.
* zamjenica (vrlo često): *On* je otišao kod njih.
* glagol(u infinitivu): Pjevati je teško
* broj (rijetko): Druga se pri trčanju stalno okretala.
* prilog, prijedlog, veznik (rijetko): Ali je veznik.; Kroz je prijedlog:

**Gramatička obilježja subjekta su : rod, broj, padež**

Ivan je otišao u kino.

Ivan= rod- muški; broj = jednina, padež= nominativ

**Slaganje** subjekta i predikata u licu, rodu, i broju naziva se sročnost ili kongruencija

Subjekt može bit : izrečen; neizrečen (skriven); nema ga , ne postoji

S obzorom na subjekt rečenice mogu biti:

- s izrečenim subjektom: Marko piše pismo

- sa skrivenim (neizrečenim) subjektom: Piše pismo

- besubjektne rečenice: Grmi

**ATRIBUT:**

Atrbut ili pridjevak (lat. attributum - ono što je pridjeveno)

Atribut je nesamostalni dio gramatičkog ustrojstva; može stajati uz svaku imenicu (subjekt, objekt, priložna oznaka)

Ta siromašna i bijedna starica duboko me se dojmila.

* Odredi imenicu u rečenici: starica
* Kakva je bila starica? siromašna, bijedna
* Kojoj vrsti riječi pripadaju ? pridjevi
* Tko im otvara mjesto u rečenici? Imenica

Atribut je riječ koja se dodaje imenici, dopunjuje je i pobliže određuje njezino značenje.

* Iako je atribut najčešće **pridjev**, on se može izreći i drugom vrstom riječi:
* zamjenicom: naša škola
* brojem: prvi razred
* prilogom: mnogo ljudi
* imenicom u genitivu: Ponudi joj šalicu kave.

Pridjev, zamjenica, broj u službi atributa zovu se **pridjevski atributi**. Imenica u službi atributa naziva se **imenski atribut.**

\*Atribut s imenicom može biti u dvojakoj ulozi: sročnoj i nesročnoj.

- Atributi izrečeni pridjevom, zamjenicom i brojem dopunjuju se s imenicom u rodu, broju i padežu. To su **sročni atributi**.

- atribut izrečen prilogom i imenicom u genitivu ne slažu se s imenicom uz koju stoje u rodu, broju i padežu. Nazivamo ih **nesročnim atributima.**

**APOZICIJA**

lat. appositus- koji je blizu čega. dodano

Apozicija je nesamostalni dio rečeničnog ustroja

1. Apozicija može stajati uz subjekt, ali i uz objekt, uz priložnu oznaku i kao dio imenskog predikata
   1. Učenjak Nikola Tesla piše o svom djetinjstvu.
   * subjekt- Nikola Tesla
   * apozicija učenjak
   1. Pogledajte voditelja Mlakara
   * objekt =voditelja Mlakara (apozicija - voditelja)

* 1. Film se pojavio u gradu Splitu
  + priložna oznaka u gradu Splitu = gradu- apozicija

* 1. To je glumac Jurčić
  + je glumac Jurčić =imenski predikat glumac- apozicija